送胡子遠出守漢州分韻得萬字
作者：周必大
朝代：宋

paragraphs: 三釜貴及親，萬戶豈吾願。
君今二千石，榮祿尚何論。
而况蜀漢間，相望兩宿頓。
鹿轓從版輿，鳩杖雜戟鐏。
斑衣父老誇，晝錦士夫勸。
遥知四境內，和氣銷愁恨。
却應念主恩，未遽忘一飯。
試於溫凊餘，款款話繾綣。
仍談西湖勝，幸及老人健。
相將下三峽，看復摶九萬。